recursal/SuperWikiNEXT-32B huggingface dataset:
Visayas er nesten samtlige av øyene som ligger mellom de to store øyene Luzon i nord og Mindanao i sør.
**Visayas** (**Bisaya** på tagalog og andre filippinske språk) er et av de tre geografiske hovedområder på Filippinene (det nordligste er Luzon, og det sørligste er Mindanao).

Navnet Visayas
--------------

Det er uklart hva ordet *Visayas* kommer fra. Én populær forklaring er at ordet kommer fra *«Sri Vishaya»*, navnet på et indisk rike som en gang skal ha kontrollert det sentrale og sørlige Filippinene. Andre mener at det skal være en videreutvikling av et kinesisk ord som betyr "De tre øyene".

Mer nøyaktig hevder første hypotese at navnet er fra 600-tallets thalassokratiske malayiske Srivijaya-riket. På sanskrit betyr *sri* (श्री) «heldig», «velstående» eller «lykkelig» og *vijaya* (विजय) betyr «seierrik» eller «fremragende». På 1100-tallet var Sulu-øyene og Visayas-øygruppen enten understilt eller tributtpliktig dette riket.

Landsdelens geografi
--------------------

Med Visayas menes de filippinske øyene som ligger mellom Luzon og Mindanao (med unntak av de øyene som ligger tettest opp mot disse to største øyene i det filippinske arkipelet). De største øyene (over 50 km²) i Visayas er, etter størrelse:

|  |  |
| --- | --- |
| * Samar
* Negros
* Panay
* Leyte
* Cebu
* Bohol
* Guimaras
* Biliran
* Siquijor
* Panaon
 | * Bantayan
* Homonhon
* Poro
* Daram
* Panglao
* Pacijan
* Mactan
* Semirara
* Lapinin
 |

Landsdelens politiske inndeling
-------------------------------

Filippinene er inndelt i 18 regioner, inkludert hovedstadsområdet og noen områder med særskilt politisk-rettslig status. Fire av regionene ligger i landsdelen Visayas, og består (pr. november 2004) av 16 provinser. (Se boksen nedenfor).

* Western Visayas (Region VI) – 5 provinser
* Central Visayas (Region VII) – 3 provinser
* Eastern Visayas (Region VIII) – 6 provinser
* Negros Island (Region XVIII) – 2 provinser

Referanser
----------

1. ↑  Jovito S. Abellana: «Bisaya Patronymesis Sri Visjaya» (Ms. Cebuano Studies Center, ca. 1960)
2. ↑  Rasul, Jainal D. (2003). *Agonies and Dreams: The Filipino Muslims and Other Minorities*. Quezon City: CARE Minorities. s. 77.

| * v
* d
* r
Regioner og provinser i Visayas på Filippinene |
| --- |
| Western Visayas | Aklan **·** Antique **·** Capiz **·** Iloilo **·** Guimaras | Filippinenes flagg |
| Central Visayas | Bohol **·** Cebu **·** Siquijor |
| Eastern Visayas | Biliran **·** Eastern Samar **·** Leyte **·** Northern Samar **·** Samar **·** Southern Leyte |
| Negros Island | Negros Occidental **·** Negros Oriental |

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** GeoNames
 |
**Venneshamn** er en grend beliggende i Inderøy kommune, nord i Skarnsundet i Framverrandelen av kommunen. Venneshamn er et lite tettsted og tidligere handelssted. Tettstedet hadde handelvirksomhet fra 1888 til 2008, og Verran Sparebank hadde lokaler her fra 1997 og frem til 2009. Fra 1958 og fram til veien langs Skarnsundet ble åpnet i 1968 hadde ferja Vangshylla-Kjerringvik også anløp i Venneshamn.

Den tiden Framverran tilhørte Verran kommune var Venneshamn et sentrum i Framverran.

Handelsstedet Venneshamn
------------------------

For utypende artikkel, se Handelsstedet Venneshamn
Venneshamn er et godt bevart handelssted med tre gjenstående bygninger fra virksomhetens oppstart. Stedet har hatt handelsvirksomhet fra 1888 og frem til 2008. I mange år var også Venneshamn anløpsted for båter som gikk på Trondheimsfjorden frem til den gang at bygda fikk veiforbindelse.

Eksterne lenker
---------------

* digitalarkivet.no[*død lenke*] Befolkningen på handelsstedet pr 1910 viser allsidig aktivitet
* Flyfoto Mosvik kommune[*død lenke*] flyfoto av handelsstedet anno 1961

|  |  |
| --- | --- |
| Oppslagsverk/autoritetsdata | GeoNames
 |
**Vennskapssamarbeid** er samarbeid mellom, byer/kommuner, skoler, lokalsamfunn, institusjoner eller andre grupper av mennesker fra forskjellige steder i verden. I Norge finnes det vennskapsamarbeid med steder i Norden, Europa, og land i Sør.

Hensikten med mange samarbeid er at man kan lære av hverandre, Mange vennskapssamarbeid jobber med utviklingstiltak i nord og sør - innenfor temaer som miljø, bærekraftig utvikling, demokrati og ungdomsmedvirkning. Mange som arbeider med vennskapssamarbeid mener dialog og kulturforståelse mellom mennesker er en metode for å oppnå fred og (bærekraftig) utvikling. Tanken er at metoden også kan bidra til å balansere maktforholdet mellom et tidligere skjevt giver-mottaker forhold mellom Nord og Sør.

De fleste vennskapssamarbeidene er satt i gang av mennesker med internasjonnalt engasjement, og som utfra et lokalt engasjement ønsker å skape en bredere forståelse for andre folk og deres kultur. Det finnes samarbeid mellom kommuner, idrettslag, kulturgrupper, sykehus, brannmenn, skoler, barnehager, fagforeninger, kort sagt mellom alle typer organiserte fellesskap. Noen har status som offisielle vennskapskommuner og omfatter flere ulike institusjoner og etater i et lokalsamfunn.

Det finnes ca 200 vennskapssamarbeid mellom lokalsamfunn i Norge og land i Sør som er medlemmer av organisasjonen Vennskap Nord/Sør.

Kontroversielle vennskapssamarbeid
----------------------------------

Noen vennskapssamarbeid består selv om det politiske klimaet er dårlig. Et eksempel er vennskapssamarbeidet mellom Keren i Eritrea og Trondheim. Mens journalister og organisasjoner har blitt kastet ut at det diktatoriske styret, har vennskapssamarbeidet fått lov til å bli. Kritikere mener man ikke bør opprettholde kontakt med et regime som bryter menneskerettigheter, mens forskere og tilhengere av vennskapssamarbeid argumenterer for at man bør holde de få kanalene som finnes åpne.

Mål og metode
-------------

Tanken bak arbeidet er at det skapes nærhet og identifikasjon mellom mennesker med ulik religiøs, politisk og kulturell bakgrunn. Gjennom denne type kontakt har de enkelte gruppene mulighet til å sette sitt eget arbeid inn i en global sammenheng. Med nærhet og kjennskap til to ulike samfunn kan man vise globale sammenhenger for eksempel når det gjelder klimaendringer, årsaker til fattigdom, handelstrukturer, u-landsgjeld, mm .

Vennskapssamarbeid er direkte og gjensidig kontakt, og utveksling av erfaringer, mellom folk fra et lokalsamfunn i Norge og et tilsvarende samfunn et annet sted i verden.
Direkte kontakt gir innsikt i likheter til tross for ulik kulturbakgrunn eller fattigdom. Vennskapssamarbeidet kan bidra til å motarbeide rasistiske holdninger og fremmedhat. På mange måter fungerer vennskapskontakten også som et speil på vår egen hverdag og kan bidra til å nyansere bildet av den Sør. Ikke minst gir samarbeidet kunnskap om at det å bo i et overflodssamfunn ikke nødvendigvis er en forutsetning for å leve et fullverdig liv.

Se også
-------

* Vennskapsby
* Vennskap Nord/Sør

Referanser
----------

1. ↑

Eksterne lenker
---------------

* Vennskap Nord/Sør
* Oversikt over Vennskap Nord/Sørs samarbeid
**Masqualero** var et norsk jazzband som ble startet i 1982 og spilte sammen i om lag 10 år. Bandet begynte opprinnelig som et Arild Andersen-prosjekt under navnet *The Arild Andersen Quintet*, men skiftet tidlig navn til Masqualero. Foruten Andersen på bass, bestod bandet av Jon Christensen på trommer, Jon Balke på tangenter, Tore Brunborg på saksofon og Nils Petter Molvær på trompet. Balke forlot bandet etter to album og ble en periode erstattet av gitarist Frode Alnæs på *Aero* som blant annet var med på album nummer tre. De siste årene og på sitt siste album hadde bandet hverken pianist eller gitarist og opptrådte som en kvartett.

I tillegg til Norge turnerte bandet i USA, Canada og resten av Europa. Bandet fikk tre Spellemannpriser i klassen jazz: Spellemannprisen 1983 for *Masqualero*, Spellemannprisen 1986 for *Bande a Part* og Spellemannprisen 1991 for *Re-Enter*.

Diskografi
----------

* *Masqualero* (Odin Records, 1983)
* *Bande a Part* (ECM (plateselskap), 1986)
* *Aero* (ECM, 1988)
* *Re-Enter* (ECM, 1989)

Referanser
----------

1. ↑  «Musikken gjennom Andersen». *dagsavisen.no*. 9. juli 2016. Besøkt 21. mai 2020.
2. ↑  «Spellemannprisens arkiv». *spellemann.no*. Besøkt 21. mai 2020.

Eksterne lenker
---------------

* (en) Masqualero på Discogs Rediger på Wikidata

* (en) Masqualero på MusicBrainz Rediger på Wikidata

* (en) Masqualero på Songkick Rediger på Wikidata

Portal: Jazz

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** LCCN **·** ISNI **·** SUDOC **·** MusicBrainz **·** Discogs
 |
**Rachiceridae** er en liten familie av primitive fluer som ikke finnes i Norge. De fleste artene kjennes lett på de kamformede antennene. De er ganske mygglignende, særlig kan de ligne på vindusmygg. Larvene lever i død ved.

Utseende
--------

Middelsstore (4 – 14 mm), slanke, mygglignende fluer, lette å kjenne på de kamformede antennene hos de fleste artene. Brystet (thorax) er uten børster og sparsomt dekket av korte hår. Bakkroppen er ganske lang og tynn, mer eller mindre sylindrisk. 

Hodet er ganske lite, med en tydelig "hals" og store fasettøyne som ikke møtes i pannen. Vanligvis har forkanten av fasettøyet en vinkelformet innskjæring rett over antennefestet. På hodet er det ingen børster, 
bare fine hår. De tre punktøynene er ganske små og sitter forholdsvis langt framme i pannen. Antenne|Antennene er karakteristiske og ulike alle andre fluer. De består av 12 eller flere ledd, opptil 41. De to innerste leddene (*scapus* og *pedicellus*) er normalt utseende, kort sylindriske, men de andre leddene (til sammen kalt *flagellum*) er tydelig sagtakkede eller med lange, bladformede utvekster som gjør hele antennen kamformet. Lignende antenner finnes hos en del stankelbein som rachiceridene kanskje kan forveksles med, men disse er mye mer langbeinte. Antenneleddene mangler hår. Munndelene er puteformede og ikke forlengede. 

Vingene har ofte mørke felter eller bånd. Det er fem lukkede celler inne i vingen rundt midten.

Beina er ganske slanke og forholdsvis lange, uten børster, men med tydelige sporer på leggene (*tibiae*), én på det forreste beinparet og to på de to bakerste. 

**Larvene** er lange og slanke, sylindriske, hode-enden er mørk, hard og kjegleformet tilspisset. Bakkroppsspissen bærer et par korte kroker.

Levevis
-------

Larvene lever i råtten ved, der de gjerne er rovdyr som spiser andre vedlevende smådyr. De voksne finnes gjerne i skog. Ellers er lite kjent om biologien til denne familien.

Rachiceridene trives best i varme klima og er i Europa bare kjent fra Spania.

Systematisk inndeling
---------------------

Rachiceridae blir av og til regnet som en underfamilie av vedfluene.

**Treliste**
* Orden Tovinger, (Diptera)
	+ Underorden Fluer, (Brachycera)
		- Lavere fluer (Orthorrhapha)
			* Ovefamilien Xylophagoidea
				+ Familien Rachiceridae
					- Slekten ***Gymnorachicerus*** Frey – én art fra Burma
					- Slekten ***Lophyrophorus*** Meunier, 1902 – bare én fossil art kjent, fra baltisk rav
					- Slekten ***Paleorachicerus*** Nagatomi – én fossil art og én nålevende fra Filippinene
					- Slekten ***Rachicerus*** Walker – totalt 67 arter, én av disse finnes i Spania

Kilder
------

* Nagatomi, A. 1997. Family Rachiceridae. I: Papp, L. og Darvas, B. (red.): *Contributions to a Manual of Palaearctic Diptera.* 2: 379-386. Science Herald, Budapest.

Eksterne lenker
---------------

* (en) *Rachiceridae* i Global Biodiversity Information Facility Rediger på Wikidata

* (en) *Rachiceridae* hos Fauna Europaea Rediger på Wikidata
**Richard Smith** (født ??) er en britisk lege, redaktør og forretningsmann. Han er direktør av instituttet Ovations' initiativ for å bekjempe kroniske sykdommer i utviklingsland. Det har ført til opprettelser av sentre i Kina, Bangladesh, India, Pakistan, Tunisia, Tanzania, Sør-Afrika, Sentral-Amerika og ved grensen av USA-Mexico.

Smith er en talsmann for utgivelse med åpen tilgang og var redaktør av *BMJ* da magasinet først begynte med utgivelse på Internett, og gjorde magasinets arkiv fritt tilgjengelig. Han sitter i styret for Public Library of Science, et ideelt forlagsprosjekt med det mål å opprette vitenskapelig medisinsk tidsskrift som er basert på prinsippet om åpent tilgjengelig innhold. Han var også redaktør av medisinske *Cases Journal*, også med åpen tilgang og med det mål å opprettholde en database med medisinske saksrapporter.

Smith har forfattet boken *The Trouble with Medical Journals* (2006), hvor han argumenterer blant annet at medisinske tidsskrifter har blitt «skapninger for medisinindustrien», preget av uredelig forskning og fylt med artikler som skrevet av eller på vegne av farmasøytiske selskaper. I boken som omhandler etiske problemstillinger ved å utgi medisinsk tidsskrift, trekker Smith fram Grethe Birketvedts forskningsarbeid som en sak han fortsatt har problemer med: «- Jeg er ikke sikker på om studien var fabrikkert, men jeg er fremdeles i sterk tvil», har han hevdet.

Hans bror er komikeren og forfatteren Arthur Smith.

Referanser
----------

1. ↑   ORCID 0000-0001-9634-2918[Hentet fra Wikidata]
2. ↑  «Ovations, a UnitedHealth Group Company, announces global partnership to stem the growth of chronic disease»[*død lenke*] (PDF), May 2007.
3. ↑  PLOS: «2010 Progress Update» Arkivert 20. august 2013 hos Wayback Machine.
4. ↑  *Cases Journal*
5. ↑  Smith R (2006). «The trouble with medical journals». *J R Soc Med*. 99 (3): 115–9. PMC 1383755 Åpent tilgjengelig. PMID 16508048. doi:10.1258/jrsm.99.3.115.  Fri fulltekst Arkivert 2. september 2009 hos Wayback Machine..
6. ↑  «Studien ville vært en fantastisk oppdagelse. Birketvedts doktorgrad granskes», VG 13. november 2008

Eksterne lenker
---------------

* Kmietowicz, Zosia (29. mai 2004): «Editor of the *BMJ* to take up new post», *British Medical Journal*

|  |  |
| --- | --- |
| Oppslagsverk/autoritetsdata | ORCID **·** BBC Things
 |
**Rachel Wallader** (født 1. september 1989 i Stourbridge) er en engelsk friidrettsutøver som konkurrerer i kulestøt.

Hun er ni ganger britisk mester i kulestøt innendørs og utendørs.

Idrettskarriere
---------------

Wallader vant kulestøt i det britiske mesterskapet innendørs og utendørs i 2013, og har senere vunnet i 2015, 2016 og 2017 innendørs og 2014, 2016, 2017 og 2018 utendørs. Hennes personlige rekord utendørs er på 17,53 meter, som hun oppnådde da hun vant et av stevnene i UK Women's League Premier Division i juni 2016. 

Internasjonalt har hun deltatt i European Cup Winter Throwing 2013, der hun kom på 12.-plass. I 2014 deltok hun i Lag-EM i friidrett 2014 (Super League), der hun kom på 12.-plass, og Samveldelekene 2014, der hun kom på fjerdeplass. I EM i friidrett 2016 kom hun på 12.-plass. Hun kom på 10.-plass i kvalifiseringen under EM i friidrett innendørs 2017, og gikk dermed ikke til finalerunden, og kom på fjerdeplass i European Cup Winter Throwing 2017. I VM i friidrett 2017 kom hun på 23.-plass i kvalifiseringen, og gikk ikke videre til finalerunden. Hun deltok i Samveldelekene 2018, og kom der på sjetteplass.

Referanser
----------

1. ↑   World Athletics Database, World Athletics utøver-ID 264582[Hentet fra Wikidata]

Eksterne lenker
---------------

* (en) Rachel Wallader – Commonwealth Games Federation Rediger på Wikidata

* (en) Rachel Wallader – World Athletics Rediger på Wikidata

* (en) Rachel Wallader – Power of 10 Rediger på Wikidata

* (en) Rachel Wallader – Diamond League Rediger på Wikidata
* (en) Profil hos Samveldelekene 2018
**Pohorje** utgjør Alpenes sydøstligste fjellkjede og ligger i sin helhet i Slovenia. Landskapet er dominert av barskog og myr, med innslag av fjellbeite. I de sydlige delene fins frukttreplantasjer og vinberg.

Kvinnenes verdenscup i alpint pleier å arrangere slalåm- og storslalåmrenn i Pohorje.

Avgrensning
-----------

Pohorje grenser til Lavanttal-Alpene i nord og til Karavankene i vest, adskilt gjennom elvene Drava respektive Mislinja. Ved Celje i syd og Maribor i øst går Pohorje over i ulike bakkelandskap, som ikke lenger regnes til Alpene. Dette er Slovenske gorice (De slovenske åser) øst for Maribor og Posavsko hribovje (Sava-åsene) syd for Celje.

Topper
------

De høyeste toppene i Pohorje er

* Črni vrh (1543 moh.)
* Velika Kopa (1542 moh.)
* Jezerski vrh (1537 moh.)
* Mulejev vrh (1533 moh.)
* Mala Kopa (1524 moh.)
* Rogla (1517 moh.)

Eksterne lenker
---------------

* (en) Pohorje – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store Danske Encyklopædi **·** VIAF **·** LCCN **·** NKC **·** GeoNames
 |
**Internet Engineering Steering Group** (IESG) er ansvarlig for standardiseringsarbeidet innen Internet Engineering Task Force (IETF), og har ansvar for den daglige ledelsen av IETF (men ikke det administrative ansvaret, som ivaretas av IETF Administrative Oversight Committee (IAOC)). 

IESG's hovedoppgave er å foreta den endelige tekniske gransking og godkjenning av standarder og andre dokumenter produsert av arbeidsgruppene innen IETF før de blir publisert som RFC-er. IESG er også ansvarlig for å godkjenne opprettelsen av nye arbeidsgrupper, samt endringer i arbeidsgruppenes målsetning og oppgaver. En stor del av IESG's rolle styres av BCP 9 og BCP 25. 

IESG består av de områdeansvarlige (Area Directors) innen IETF (to for hvert område) samt lederen for IETF, for tiden 15 stk. IETFs leder er også leder for IESG, samt områdeansvarlig for «General Area». IESG består for tiden av følgende medlemmer. De områdeansvarlige utnevnes for to år, etter forslag fra IETFs nominasjonskomité (NomCom) og bekreftelse fra Internet Architecture Board, i henhold til reglene i BCP 10.

Eksterne lenker
---------------

* Offisielt nettsted Rediger på Wikidata
**Vivo** (fullt navn: **Vivo bokhandel AS**) var en kjede av 20 (i 2014) norske bokhandler, geografisk spredt fra Finnsnes i nord til Mandal i sør. Historisk hadde butikken røtter tilbake til 1860-årene og opprettelsen av Lutherstiftelsen. Navnet var lenge **Lutherstiftelsens Bokhandel**, men endret i 1989 navn til **Bok & Media** og i 2014 til Vivo.

Foruten skjønnlitteratur, papirartikler, hobbyartikler og «vanlige» bokhandelartikler, er det utvalget av kristen litteratur, musikk og teologiske fagbøker som var Vivos kjennetegn og forretningskonsept.

Vivo bokhandel AS var tilsluttet Fri Bokhandel SA, en sammenslutning av 85 (i 2014) frittstående, mindre bokhandlere i Norge. Fri Bokhandel ble stiftet i 1998 og omsetter totalt for ca. 400 millioner kroner i året – hvilket utgjør omkring 6 % av omsetningen for alle landets bokhandlere.

2. mai 2016 sendte Kristelig Pressekontor (KPK) ut en nyhetsmelding om at kjeden begjærte seg konkurs. 13. mai 2016 ble det kjent at Norli-kjeden og Bjarøy AS hadde kjøpt Vivo.

Referanser
----------

1. ↑  Bok & Media har blitt Vivo bokhandel Arkivert 10. desember 2014 hos Wayback Machine.
2. ↑  Dag Terje Helle (5. mars 2014). «Bok og Media blir Vivo». *Lyngdals Avis*. Arkivert fra originalen 1. september 2017. Besøkt 14. mai 2016.
3. ↑  «Kristen bokhandel konkurs». *kpk.no*. Kristelig Pressekontor. 2. mai 2016. Besøkt 2. mai 2016. (abonnement kreves).
4. ↑  Lars O. Flydal (13. mai 2016). «Vivo Bokhandel er solgt til Norli-kjeden». *Vårt Land*. Besøkt 14. mai 2016.

Eksterne lenker
---------------

* Offisielt nettsted Rediger på Wikidata

Portal: Litteratur
**Richard Allen Street** (født 5. oktober 1942 i Detroit i Michigan, død 27. februar 2013 i Las Vegas i Nevada) var en soul-sanger fra USA, best kjent som medlem av vokalgruppa The Temptations fra 1971 til 1993.

Street sang i en av The Temptations forgjengere, *The Distants*, blant annet på innspillinga av «Come On», som blei en lokal hit i Detroit. Street blei imidlertid ikke med da gruppekollegene Otis Williams, Melvin Franklin og Elbridge Bryant gikk sammen med Eddie Kendricks og Paul Williams i det som i 1961 skulle bli The Temptations. Faktisk var Street en kort periode leder for ei ny gruppe med navnet *The Distants*. Han jobba også i plateselskapet Motown og var med i *The Monitors*, som hadde kontrakt med selskapet.

På slutten av 1960-tallet tok Paul Williams' helse til å skrante, og Street blei da hyra som reserve på turneer. Noen ganger stod han bak teppene og sang, mens Williams mimte. Andre ganger måtte han delta på scenen også. I 1971 forlot Williams gruppa, og Street blei offisielt medlem – noe som varte i 22 år. De første åra hadde The Temptations flere slagere med Street som førstesanger, blant annet «Superstar (Remember How You Got Where You Are)» (1971), «Papa Was a Rollin' Stone» (1972), «Masterpiece» (1973) og «Hey Girl (I Like Your Style)» (1973).

I 1993 forlot Street gruppa etter en uoverensstemmelse med Otis Williams. Han fortsatte å opptre, periodisk sammen med Damon Harris, som også var med i Temptations ei tid.

Referanser
----------

1. 1 2   Find a Grave, oppført som Richard Allen Street, Find a Grave 105907976, besøkt 9. oktober 2017[Hentet fra Wikidata]
2. ↑   «Michigan Chronicle - Motown great Richard Street dead at 70»[Hentet fra Wikidata]
3. 1 2 3 4  Pierre Perrone: «Richard Street – Long-serving singer with the Temptations», nekrolog i *Independent* 26. mars 2013; besøkt 12. februar 2016.
4. 1 2 3  Harris M. Lentz III: *Obituaries in the Performing Arts 2013*, McFarland 2014, ISBN 9780786476657, side 360 f.

Eksterne lenker
---------------

* (en) Richard Street på Internet Movie Database Rediger på Wikidata
* (en) Richard Street på Discogs Rediger på Wikidata

* (en) Richard Street på MusicBrainz Rediger på Wikidata

* (en) Richard Street på Songkick Rediger på Wikidata

* (en) Richard Street på AllMusic Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** LCCN **·** MusicBrainz **·** Discogs **·** AllMusic
 |
| Medaljeoversikt |
| --- |
| Konkurrerte for Finland Finlands flagg |
| Orientering |
|  Seire sammenlagt i Verdenscupen: 0 |
| Verdenscupseire, enkeltløp: 0 |

**Simo-Pekka Fincke** (født 24. desember 1981) er en finsk orienteringsløper som representerer den finske klubben Kalevan Rasti.

Karriere
--------

Fincke representerte det finske landslaget under VM i orientering på hjemmebane i Vuokatti i 2013. Der ble en 24.-plass fra langdistansen hans beste resultat. Han har utviklet seg til å bli en meget sterk stafettløper, og har vunnet orienteringsverdens største klubbstafett, Jukola, hele fire ganger. Han gikk for første gang til topps i Jukola i 2006, da med Vehkalahden Veikot. Finnen har siden bidratt sterkt til at Kalevan Rasti har vunnet Jukola i 2012, 2013 og 2014. 

Kun seks personer har flere seire i Jukolas historie enn Simo-Pekka Fincke.

Familie
-------

Simo-Pekka Fincke er bror av Anni-Maija Fincke som er dobbel verdensmester i stafett. Hans far, Pekka Fincke, vant Jukola med Vehkalahden Veikot i 1983.

Eksterne lenker
---------------

* (en) Simo-Pekka Fincke – World of O Rediger på Wikidata
**Rosenlundsalen** i Konservativen, Halden er sannsynligvis Norges eldste bevarte teatersal. Salen er nevnt i en branntakst fra 1777 og er dermed eldre enn både Fredrikshalds teater og Trøndelag Teaters **Gamle Scene**. Huset er oppført mellom 1759 og 1765.

Salen, og resten av huset, var opprinnelig lokaler for **Den Civile Klub Selskab** også kalt **Harald Haarfagers Klub**. Navnet har salen etter **S. Rosenlund**, som eide huset i 1842. Salen har bevart en original prosceniebue som viser at den har fungert som teatersal. De opprinnelige dekorasjonene ble imidlertid borte da Den Civile Klub slo seg sammen med Den Militære og ble til Haldens Klub.

I 1849 holdt Marcus Thrane det første folkemøtet i det som skulle bli kjent som Thrane-ria i Rosenlundsalen. Vi har dermed belegg for å si at ikke bare norsk teater, men også norsk arbeiderbevegelse, kan føre sin historie tilbake til dette rommet.

I 1852 var salen igjen innreda som teater, og fra 1856 finnes det detaljert oversikt over tepper, dekorasjoner og sufitter.

Ved overgangen til det tjuende århundre ble salen overtatt av Den konservative Arbeiderforening og fikk etter dette rykte som ølbule. Fra 1961 fungerte salen som møbellager, mens huset gradvis forfalt. 

I 1987 kjøpte Halden kommune huset og satte de øvrige lokalene i stand som kontorer for Østfold Teater. Selve salen ble stående urørt.

Salens framtid er usikker. Kulturhistorisk verdifull, men samtidig forfallen og utsatt, trenger den sårt til en restaurering som går langt ut over både økonomi og kompetanse hos den nåværende eieren.

Litteratur
----------

* *Fortidsvern. 3/2008.*
* Vidar Parmer *Teater på Fredrikshald* 1965

Eksterne lenker
---------------

* Halden Arbeiderblad 9/9-2014: Kan ikke bruke landets eldste teatersal
**Air Race Classic** er et årlig transkontinentalt air race for kvinnelige piloter. Løpets lengde er om lag 3 900 km. Alle flyvninger gjennomføres i dagslys, under visual flight rules (VFR) forhold. Hvert fly får handikap for hastighet og motoreffekt. Målet med handikap å få den aktuelle hastighet i forhold til bakken så nøyaktig som mulig.

Denne konkurranse er kun for kvinner og ble opprinnelig startet i 1929 som Women's Air Derby da flygere som Amelia Earhart ble utestengt fra å konkurrere mot menn. Etter at Powder Puff Derby ble avviklet  i 1977, ble Air Race Cassic opprettet for å ta dets plass.

2014 Air Race Classic
---------------------

2014-løpet ble arrangert 16.-19. juni 2014 med ti stopp over 4 dager fra Concord, California til New Cumberland, Pennsylvania

2012 Air Race Classic
---------------------

2012-løpet gikk fra Lake Havasu City, Arizona til Batavia, Ohio. Løpets lengde var 2 330 nautiske mil

2011 Air Race Classic
---------------------

2022-løpet ble arrangert 17. - 21. juni 2011 fra Iowa City, Iowa til Mobile, Alabama over en avstand på 2 365,4 nautiske mil. Løpet ble vunnet av Leah Hetzel og Sarah Morris som fløy en Cirrus SR 20.

2010 Air Race Classisc
----------------------

2920-løpet ble arrangert 22. til 25. juni 2010 fra Fort Myers, Florida (RSW, Southwest Florida internasjonale lufthavn) til Frederick, Maryland, en avstand på 2 158 nautiske mil. Årets tema var «100 år med kvinnelige piloter». Løpet ble vunnet av Terry Carbonell av Alva, Florida, Ellen Herr fra Fort Myers, og Laura Ying Gao fra Spring Hill, Florida.

2009 Air Race Classisc
----------------------

2009-løpet ble arrangert 23. - 29. juni 2009 fra Denver til Atlantic, Iowa. Løpets lengde var 2 359 nautiske mil. Løpet ble vunnet av pilotene Kelly Burris fra Ann Arbor, Michigan og Erin Recke i Seattle i en Beechcraft Debonair.

2008 Air Race Classisc
----------------------

Løpet gikk i juni 2008. Tretti-tre lag fullførte. De fløy fra Bozeman, Montana til Mansfield, Massachusetts. Underveis i løpet var det mellommandinger i Miles City, Montana, Aberdeen, Sør-Dakota, i Mason City, Iowa, Decatur, Illinois, Frankfort, Kentucky, i Franklin, Pennsylvania, og Saratoga Springs, New York.

Referanser
----------

1. ↑  http://www.crossroadstoday.com Arkivert 2. april 2015 hos Wayback Machine.
**Daggrybreen**, på japansk kjent som *Akebono Hyôga* (**Akebonobreen**), er en isbre beliggende vest for Daggryfjellet, om lag 50 kilometer vest for Carstensfjella på Kronprins Olav Kyst i Dronning Maud Land. Breen flyter til kysten mellom Cape Hinode og Akebono Rock. Den ble kartlagt i 1962 ved hjelp av landmålinger og flyfoto tatt av en japansk ekspedisjon, som navnga den *Akebono Hyôga*. Det norske navnet på isbreen er en direkte oversettelse av det japanske navnet.

Se også
-------

* Liste over isbreer i Antarktis

Kilder
------

* Composite Gazetteer of Antarctica Den vitenskapelige komite for antarktisforskning (SCAR). Katalognr. 149
* Daggrybreen *Stadnamn i norske polarområde*, Norsk polarinstitutt

 Denne artikkelen inneholder stoff fra United States Geological Survey-artikkelen «Akebonobreen» som er i offentlig eie (innhold fra Geographic Names Information System).

Portal: Antarktis

|  |  |
| --- | --- |
| Oppslagsverk/autoritetsdata | GeoNames **·** GNIS **·** SCAR **·** Norsk polarinstitutt

 |
Rosenlundsbron sett mot Hvitfeldtsplatsen.
**Rosenlundsbron** er en bro over Vallgraven i Göteborg, som forbinder Pusterviksplatsen med Sahlgrensgatan/Hvitfeldtsplatsen. Ved broen møtes Rosenlundskanalen og Vallgraven. Broen er 30 meter lang og 15 meter bred.

Broen fikk sitt navn i 1883 da en ny svingbro ble bygget over kanalen. En tidligere hvelvet steinbro med vindebro, kalt Husarbron, midt foran Husargatan og over til Fisktorget, ble bygget i 1835 og ble revet i forbindelse med at Vallgraven ble rettet ut i 1864. Ved Husarbrons nordre landfeste fantes en tollbod, *Rosenlunds hytta*, der tollvakten kontrollerte transporten inn til byen.

Broen ble i 1921 bygget om til en likearmet svingbro, 11,3 meter bred og med en seilingshøyde på 2,1 meter. Broen var svingbar fram til 1950-tallet og ble åpnet med håndkraft av fire mann.

Med en pris på cirka 15 millioner kroner, stod den nåværende broen klar sommeren 1999, og ble bygget slik at det seinere skulle være mulig å montere inn et roterende maskineri på midtstøtten ute i vannet. Den tidligere broen ble revet høsten 1998, men deler av den ble renovert og gjenbrukt på den nye broen, blant annet de klinkede gitterdragerne, som ble brukt som rekkverk. Til det nye, forsterkede midtstøtten ble det brukt naturstein og jerndetaljer. Også lysmaster og landfestene med murer og trapper, ble brukt igjen.

Referanser
----------

1. ↑  Eniro kartor, Rita & Mät
2. ↑  *A Lindgren & Söner 1845-1945*, Torsten Wassén, Göteborg 1945, s. 30
3. ↑  *Göteborgs-Posten*, 1999-06-11, s. 8
4. ↑  Skilt av bronse vestre rekkverk.
5. ↑  *Göteborgs-Posten*, 1998-11-15, s. 13

Kilder
------

* *Göteborgs kanaler och broar berättar* **(swe)**. Göteborg: Tre Böcker Förlag AB. 2007. ISBN 978-91-7029-630-7. , s. 66
* *Göteborgs gatunamn 1621 t o m 2000* **(swe)**. Göteborg: Tre böcker. 2001. ISBN 91-7029-460-7. , s. 241

Portal: Sverige
**Dagligtale** er det språket som blir brukt i det daglige liv. Dette er det språket som har høyest[] kommunikasjonspotensial, det blir brukt til uformelle, private situasjoner der høyspråk (med sine formelle egenskaper) setter for strenge grenser for uttrykksmulighetene. 

Dagligtale utføres vanligvis muntlig og i person-til-personkommunikasjon. Både gester, mimikk og tonefall vil derfor støtte opp under kommunikasjonen. Situasjonen vil også tillate umiddelbar feedback, noe som kan trengs dersom deltakerne ikke er i besittelse av samme vokabular (kommer fra samme område).

Dagligtalen følger ofte andre normer enn de som gjelder for ett skriftspråk. En kan allikevel ikke si at slike avvik er «ukorrekte». Dette kan virke problematisk for legfolk fordi grammatikker og ordbøker tar lite hensyn til dagligtale, de vil derfor ofte tro at det er «galt» språk. Noen steder, som for eksempel i Bergen, er dagligtalen og dialekten gjort til gjenstand for større ord- og vendingslister. En slik blir punktvis presentert i begge bergensavisene med forklaringer.

«Dialekt» og «dagligtale» er ikke synonymer.

Se også
-------

* Barnespråk
* Sjargong
* Slang
* Vulgærspråk
* Banning

Eksterne lenker
---------------

* Høyspråk

|  |  |
| --- | --- |
| Oppslagsverk/autoritetsdata | Encyclopædia Britannica **·** NKC
 |
Sykepleierutdanningen i Norge er en 3-årig utdannelse på høgskole eller universitet, og utdanningen fører til en bachelorgrad i sykepleie.

Opptakskravet til **Bachelor i sykepleie** er generell studiekompetanse med minstekrav i matematikk og norsk. Det er ikke et obligatorisk krav, men en fordel om studentene har forkunnskaper i biologi og kjemi. Sykepleierutdanningen inneholder blant annet teoretiske temaer i anatomi, fysiologi, mikrobiologi, psykiatri, farmakologi og patologi. Studiet inneholder også emner i helsepersonelloven, medikamentregning, yrkesetiske retningslinjer, etikk og ledelse. Studentene er også ute i forskjellige praksiser i kommune- og spesialisthelsetjenesten.

Per 1. januar 2020 er det 46 høgskoler og universiteter som tilbyr sykepleierutdanning i Norge. Det er også mulig å studere sykepleie utenlands, men sykepleiere med utenlandsk utdannelse må søke spesielt om autorisasjon for å få jobbe i Norge.

Som sykepleier gjør man en viktig jobb i samfunnet. Det finnes mange retninger av spesialisering å velge som sykepleier. Spesialisering skjer ofte etter at sykepleieren har jobbet i minst to år. For de fleste spesialutdanningene er det krav om to års klinisk erfaring som sykepleier før en kan begynne på videreutdanning.

Sykepleiere kan ta videreutdanning/mastergrad i blant annet anesesi-, operasjon-, intensiv- og helsesykepleie.

Om man ønsker å jobbe mer administrativt enn klinisk er det videreutdanningsmuligheter/mastergrader innen blant annet helseledelse, helseinformatikk, helserett og organisasjonsledelse.

Referanser
----------
**Challenge-touren** er en golftour arrangert av organisasjonen PGA European Tour. Den er på nivå under Europatouren, og spillere som lykkes kvalifiserer seg til denne. Det utdeles poeng til verdensrankingen i golf for gode resultater i noen av turneringene på Challenge-touren.

Touren var introdusert i 1986 og var opprinnelig kalt for *Satellite Tour*. Rankingen var introdusert i 1989, hvor de topp fem rankete spillerne fikk medlemskap i Europatouren den påfølgende sesongen. Året etter ble touren omdøpt til Challenge-touren. Inntil i 1993 rankingen var basert på den enkeltes spillers flere beste resultater, men siden 1994 har det vært en normal pengeranking der alle resultater teller. I 2008 var de totale prispengene 6.017.393 Euro.

Spillere med gode resultater på Challenge-touren kvalifiserer til medlemskap på Europatouren den påfølgende sesongen. De som er topp 20 på rankingen sies å ha oppnådd Europatouren kortet; men i realiteten så er de topp 15 kvalifisert for flest turneringer, og de 16-20 noen færre. Men kategoriene er rerangert midtveis i sesongen. De siste 5 plassene ble lagt til i 2005 sesongen – tidligere var det kun topp 15 som kvalifiserte. Spillere som ender som 21-45 kan også oppnå å kvalifisere til noen turneringer på Europatouren med lavere prispenger. Spillere som vinner tre turneringer på Challenge-touren i en sesong blir overført til Europatouren umiddelbart samme sesong.

Eksterne lenker
---------------

* Offisielt nettsted Rediger på Wikidata

| * v
* d
* r
Golf |
| --- |
| 
* Profesjonell golf
* Order of Merit
* World Golf Hall of Fame
* FedEx-cupen
* Verdensranking
	+ kvinner
	+ menn

 |
| Profesjonelle tourer | 
* PGA-touren
	+ menn
	+ kvinner
	+ senior
* Europatouren
	+ menn
	+ kvinner
	+ senior
* Asiatourer
	+ Asiatouren
	+ Australasiatouren
	+ Japantouren
	+ Koreatouren
* Andre tourer
	+ Canadatouren
	+ Challenge-touren
	+ Korn Ferry-touren
	+ Latinamerikatouren
	+ Sunshine-touren

 |  |
| Major-turneringer | 

|  |  |
| --- | --- |
| Menn | The Masters • US Open • The Open • PGA Ch'ship |
| Kvinner | ANA Inspiration • US Open • PGA Ch'ship • Evian Ch'ship • British Open |

 |
| Organisasjoner | EGA • LPGA • NGF • NPGA • R&A • The PGA • USGA • USPGA |
| 
* Portal
* Kategori

 |
**Bacheparken** på Landfalløya i Drammen kommune er en park anlagt i engelsk landskapsstil med kanal, spaserveier, broer, lysthus og parkmessig beplantning. Området består av lystgården Fløia Hovedbygning, Fløia sidebygning, lysthus, kanaler, dammer og øyer.

Historie
--------

Parkanlegget som det fremsto i 1851
### Parken

Parkanlegget ble planlagt av maleren Hans Gude og var opprinnelig på 80 mål. i kanalen var det bygget to øyer ved navnene "Danmark" og "Norge" Parken har sitt navn fra eier av området på 1800 tallet, kjøpmann Tollef Olsen Bache, som etterlot det til sønnen Niels Bache.

### Fløia

I 1847 oppførte stadshauptmann og trelasthandler Niels Bache et praktbygg med store saler og kontorer som ble tegnet av arkitekt Wilhelm Hanstein på eiendommen som blir kalt "Fløia". Ved Randsfjordbanens åpning i 1868 ble det holdt ball på Fløia, der Kong Karl XV og Dronning Lovisa var gjester.

I 1923 ble eiendommen kjøpt av Drammen kommune som skulle bygg om til aldershjem. Parken ble sterkt redusert etter at Rosenkrantzgata ble bygget. De gjenværende 30 mål av parken ble restaurert på 1960- og 70-tallet.

Navnet kommer sannsynlig fra en større tårnfløy som ble oppført seinere, tegnet av arkitekt Heinrich E Schirmer.

I 2021 huser hovedbygget Drammen frivilligsentral.

Kulturminnelister
-----------------

Fløia Hovedbygning, kulturminneskilt oppført av fortidsminneforeningen i 1995.

Fløia Sidebygning, kulturminneskilt oppført av fortidsminneforeningen i 1995. 

Bacheparken, Riksantikvarens kulturminne id: 151865

Referanser
----------

1. ↑  «Niels Bache». *geni\_family\_tree* **(engelsk)**. Besøkt 13. juni 2021.
2. ↑  «Bacheparken». *Drammen kommune* **(norsk)**. Besøkt 13. juni 2021.
3. ↑  «Fløia | Drammen Byleksikon». *byleksikon.drmk.no*. Besøkt 13. juni 2021.
4. ↑  «Fløya». *drammenshistorie.no*. Besøkt 13. juni 2021.
5. ↑  «Story Map Shortlist». *drammenkommune.maps.arcgis.com*. Besøkt 13. juni 2021.

  


|  |  |
| --- | --- |
| Oppslagsverk/autoritetsdata | Drammen byleksikon **·** Riksantikvaren kulturminne **·** Sentralt stedsnavnregister
 |
**Kjell Grønner** (født 14. oktober 1935 i Bergen) er en norsk teolog som har hatt en rekke prestestillinger. I perioden 1965–72 var han ungdomsprest i Bergen KFUM, hvor han særlig er kjent for å ha startet den første norske Ten Sing-gruppen i 1967. Grønner etablerte også Shalom ungdomssenter i Bergen 1972–74. Han var generalsekretær i Norges kristelige ungdomsforbund 1974–82, fengselsprest i Bergen kretsfengsel 1982–86, leder av Kalfarkollektivet behandlingssenter for rusmiddelavhengige 1985–94. I 1994 var Kjell Grønner initiativtager og leder for Kalfarhuset ettervernsenter for tidligere rusmiddelavhengige.

Fra 1981 til 1985 var han vararepresentant til Stortinget for KrF, han har også vært medlem av Bergen bystyre for partiet. Grønner har også vært medlem av Det kriminalitetsforebyggende råd. I 2009 engasjerte Grønner seg i kampen mot den kjønnsnøytrale ekteskapsloven, hvor han blant annet holdt appell på Festplassen.

Heder
-----

* Kongens fortjenstmedalje i gull
* Folkekirkeprisen
* Regjeringens kriminalitetsforebyggende pris
* Betaniaprisen

Kilder
------

* *Kjell Grønner 80 år*. Fødselsdagsomtale i Aftenposten 14. oktober 2015 side 59

|  |  |
| --- | --- |
| Oppslagsverk/autoritetsdata | Store norske leksikon
 |
Anna Magdalena Bachs notebok, *Bach Gesamtausgabe* (BG), vol. 44 [B.W. XLIV]: J. S. Bachs håndskrift, publisert av Bach-Gesellschaft i Leipzig, 1895
**Bach-Gesellschaft zu Leipzig** ble stiftet i 1850, på 100-årsdagen for komponisten og thomaskantoren Johann Sebastian Bachs død, med det ene formålet å publisere Bachs omfangsrike *oeuvre* i en komplettutgave.

Initiativtakere var blant annet komponistene Robert Schumann, Franz Liszt, Ignaz Moscheles og Louis Spohr, Mozart-biografen Otto Jahn, musikkviteren Carl von Winterfeld, musikkteoretikeren Siegfried Wilhelm Dehn, og thomaskantor Moritz Hauptmann.

Første bind av *Bach-Gesamtausgabe* forelå i 1851. Til tross for en rekke feil, vilkårlig utvalg versjoner, mangler i den kildekritiske delen og en heller tilfeldig nummerering, var det en banebrytende utgave som i vesentlig grad bidro til studiet og forståelsen av Bachs musikk og som var standardutgaven for Bachs verk inntil Bärenreiters historisk-kritiske *Neue Bach-Ausgabe* (2007).

I tråd med foreningens formålsparagraf oppløste *Bach-Gesellschaft* seg selv etter at oppgaven med det 50. og siste bindet var fullført. 27. januar 1900, på det samme møtet som oppløste den gamle foreningen, ble *Neue Bachgesellschaft* konstituert. Til stede var redaktøren Hermann Kretzschmar, innehaver av forlaget Breitkopf & Härtel Oskar von Hase, thomaskantor Gustav Schreck, samt Martin Blumner, Siegfried Ochs, Joseph Joachim og Franz Wüllner.

Bach-Gesellschaft må ikke forveksles med *Bach-Verein*, som Heinrich von Herzogenberg og Franz von Holstein, Philipp Spitta og Alfred Volkland stiftet i Leipzig i 1874.

Referanser
----------

1. ↑  : Akademie der Wissenschaften und der Literatur Mainz: *Johann Sebastian Bach – Neue Ausgabe sämtlicher Werke.* Arkivert 5. november 2013 hos Wayback Machine.
2. ↑  Om historien i Rudolf Eller: «Die Neue Bachgesellschaft – Kontinuität und Wandlungen», i Rudolf Eller (red.): *100 Jahre Neue Bachgesellschaft*, s. 9-47.

Litteratur
----------

* Bach-Gesellschaft zu Leipzig (red.): *Bach-Gesamtausgabe. Johann Sebastian Bach's Werke*. 46 årganger og 4 supplementsbind. Edition Breitkopf & Härtel, Leipzig 1851–1899.
* Karen Lehmann: *Die Anfänge einer Bach-Gesamtausgabe. Editionen der Klavierwerke durch Hoffmeister und Kühnel (Bureau de Musique) und C. F. Peters in Leipzig 1801–1865. Ein Beitrag zur Wirkungsgeschichte J. S. Bachs*. Olms, Hildesheim u. a. 2004, ISBN 3-487-12577-3. (*Leipziger Beiträge zur Bach-Forschung* 6), (Zugleich: Dresden, Techn. Univ. Diss. 2003).
* Bach-Gesellschaft zu Leipzig (red.): *Johann Sebastian Bachs Musikstücke aus den Notenbüchern der Anna Magdalena Bach*. Forord av Paul Graf von Waldersee (1831–1906). Königsberg in Franken, 1894.

Eksterne lenker
---------------

* Websiden til Neue Bachgesellschaft
* Innholdsfortegnelse til Bach-Gesellschaft-Ausgabe på International Music Score Library Project

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** NKC
 |

Portal: Tyskland
En **dagmamma** passer barn regelmessig på dagtid, gjerne hele dager mens foreldrene er på jobb. Barnet eller barna passes enten hjemme hos dagmammaen eller hjemme hos seg selv. Vanligvis er det snakk om barn under skolealder. En dagmamma er ingen pedagogisk virksomhet, i motsetning til en barnehage.

**Lover og forskrifter**   

Avhengig av hvilket land man bor i, er det ulike regler for nødvendig registrering av virksomheten. En dagmamma i Norge må forholde seg til en rekke forskrifter og regelverk. De to de viktigste forskriftene man må vite om i Norge er skatteregler og forskrifter som gjelder godkjenning.

**Utdanning**   

I Norge er det ingen formelle kvalifikasjoner eller opplæring som kreves for å bli dagmamma.

**Godkjenning**   

Det er viktig å være klar over at dersom man er dagmamma for tre eller flere barn som er til stede samtidig, og tilbyr en ukentlig oppholdstid på mer enn ti timer for hvert barn, gjelder samme krav som for barnehager.. Foruten for barnehager, herunder familiebarnehager, gjelder forskriften for bl.a. barneparker og dagmammaer såfremt virksomheten fyller vilkårene i § 2.Forskriften stiller krav om godkjenning av virksomheten, samt krav til utforming og innredning, psykososiale forhold, rett til røykfrie omgivelser for barna, krav om muligheter til aktivitet og hvile. Hver enkelt kommune har ansvar for denne godkjenningen i forhold til dagmammaer. Kommunen har oversikt over godkjente dagmammaer som har over to barn.

**Ansettelsesforhold**   

Enten er foreldrene arbeidsgivere, eller dagmammaen er selvstendig næringsdrivende. Det er mange forenklede regler for dagmammajobb i forhold til andre arbeidsforhold. Blant annet skal det ikke betales arbeidsgiveravgift og dagmammaen trenger ikke nødvendigvis registrere seg som selvstendig næringsdrivende i Brønnøysundregistrene.

Referanser
----------

1. ↑  Merknader til Forskrift om miljørettet helsevern. Arkivert 17. mai 2014 hos Wayback Machine.
2. ↑  Nyttig informasjon til deg som benytter deg av eller som er praktikant/dagmamma

Kilder
------

* Regelhjelp. Godkjenning av barnehager og dagmammaer
* Forskrift om miljørettet helsevern i barnehage og skole
* Merknader til Forskrift om miljørettet helsevern. § 2.
* Nyttig informasjon til deg som benytter deg av eller som er praktikant/dagmamma. Kemnerkontoret i Oslo kommune

Eksterne lenker
---------------

* Artikkel i Store norske leksikon om dagmamma

  


|  |  |
| --- | --- |
| Oppslagsverk/autoritetsdata | Store norske leksikon
 |
**Dagfinn Elling Sundal** (født 28. februar 1945 i Strandvik ved Bergen, død 17. desember 2021) var en norsk investor, megler og finansmann.

Sundal var siviløkonom fra Norges handelshøyskole i Bergen. Hans første stilling var i Andresens Bank og deretter i Finansbanken, Morgan Stanley (New York), Deutsche Bank (San Fransisco) og i DNB hvor han var banksjef for området verdipapirer. I 1984 etablerte han firmaet meglerhuset Sundal & Co sammen med Jan Petter Collier. Selskapet utviklet seg videre til finansselskapet og det børsnoterte ABG Sundal Collier som ble etablert i 2001. 

Rett før krakket i 1987 solgte Sundal og Collier selskapet til HSBC, før de kjøpte det tilbake i 1992. Selskapets virksomhet med blant annet emisjoner, salg av store aksjeposter og obligasjonslån førte til overskudd:[]

* 1993: 116 millioner kroner
* 1994: 93 millioner
* 1995: 101 millioner

I 1995 fratrådte Sundal selskapet som han hadde vært med på å grunnlegge. Han arbeidet deretter som frittstående investor og hadde en rekke styreverv.

I 2003 ble det oppdaget en svulst som presset på nervene på hjernehinnen.

Referanser
----------

1. ↑   www.nettavisen.no[Hentet fra Wikidata]
2. ↑   borsen.dagbladet.no[Hentet fra Wikidata]
3. ↑  Siri Knutsen Vosgraff (17. desember 2021). «Dagfinn Sundal er død». *Finansavisen*. Besøkt 18. desember 2021.
4. ↑  75-årsomtale i *Aftenposten* 28. februar 2020
5. ↑  «Gigant-utbytte til Collier», *Aftenposten*, 11. august 2000
6. ↑  Lene Tangevald-Jensen (29. mars 2021). «Brøt håndbak med John Fredriksen på Barock». *Kapital*. Besøkt 18. desember 2021.
**Michalsen, Smith, Michalsen** eller **Michalsen, Smith & Michalsen** var et kompaniskap mellom arkitektene Carl Michalsen, Einar Smith og Eystein Michalsen som varte fra 1923 til rundt midten av 1920-tallet. De to førstnevnte hadde samarbeidet noen år med Ove Ekman under firmanavnet Ekman, Smith & Michalsen, og Carl Michalsens sønn Eystein ble kompanjong i firmaet etter at Ekman døde i 1921. Ansatt i firmaet var også Smiths nevø Edgar Smith Berentsen.

Firmaet tegnet sammen med Kristian Biong et nybygg for Den norske Creditbank i Kirkegata 21 og Kongens gate 18 i Oslo, oppført i 1923–26. Bygget ble belønnet med Houens fonds diplom i 1928. Senere samarbeidet far og sønn Michalsen under firmanavnet Michalsen & Michalsen, mens Smith og Berentsen etablerte arkitektkontor sammen.

Referanser
----------

1. ↑  Edgar Smith Berentsen i Norsk kunstnerleksikon

Litteratur
----------

* Geir Tandberg Steigan: Ekman, Smith, Michalsen  (Arkitekturhistorie.no)

* Carl MichalsenCarl Michalsen
* Einar SmithEinar Smith
* Eystein MichalsenEystein Michalsen
* Den norske Creditbanks bygg i Kirkegata 21 og Kongens gate 18Den norske Creditbanks bygg i Kirkegata 21 og Kongens gate 18